எசாலம் செப்பேடுகள்

எசாலம் செப்பேடுகள், முதலாம் இராசேந்திர சோழனது 15 செப்பு ஏடுகள் ஆகும். இச்செப்பேடுகள் விழுப்புரம் மாவட்டம், விக்கிரவாண்டி ஊராட்சி ஒன்றியம், எசாலம் ஊராட்சியில் அமைந்த எசாலம் ராமநாதீஸ்வரர் கோயில் திருப்பணியின் போது 11-1-1987 அன்று கிடைத்தன. இந்த 15 செப்பேடுகளில் தமிழ், சமசுகிருதம், கிரந்தம் ஆகிய மொழிகளில் தகவல் பொறிக்கப்பட்டுள்ளது. இச்செப்பெடுகள் சோழர் வரலாற்றுக்கு மட்டுமல்லாமல் தமிழக வரலாறுக்கும் முக்கியச் சான்றாக விளங்குகின்றன.
விளக்கம்
எசாலம் செப்பேடு பதினைந்து செப்பு ஏடுகளைக் கொண்டது. பதினைந்து ஏடுகளும் ஒரு செப்பு வளையத்தில் கோர்க்கப்பட்டுள்ளன. வளையத்தில் சோழர் இலச்சினை பொறிக்கப்பட்டுள்ளது. இலச்சினையில் புலி, இரட்டை மீன், வில், அம்பு முதலிய சோழர், பாண்டியர், சேரர்களின் சின்னங்கள் பொறிக்கப்பட்டிருப்பதோடு சாளுக்கியர்களின் சின்னமான பன்றியும் பொறிக்கப்பட்டுள்ளது. மேலும், இரு வரியில் எழுதப்பட்ட வடமொழி சுலோகமும் அமைந்துள்ளது. “அரசர்களின் திருமுடி வரிசைகளின் இரத்தினங்களில் திகழ்வதான இது பரகேசரி வர்மனான இராசேந்திர சோழனின் சாசனம்“ என்பதாக அந்தச் செப்பேட்டில் எழுதப்பட்டுள்ளது.

இராஜேந்திர சோழன் எசாலம் செப்பேடுகளை காஞ்சிபுரம் அரண்மனையில் இருந்து வெளியிட்டுள்ளார். இச்செப்பேட்டில், “ஜெயங்கொண்ட சோழமண்டலத்து எயில் கோட்டத்து நகரம் காஞ்சிபுரத்து நம்வீட்டின் உள்ளால் நாம் குளிக்குமிடத்துத் தானம் செய்யாவிருந்து“ என்று அரசனின் ஆணையாக செப்பேடு அமைந்துள்ளது. இச்செப்பேடு இராஜேந்திர சோழனின் 25-வது ஆட்சியாண்டில்  திருவீராமேசுவரம் சிவன் கோயில் எடுப்பிக்க அவர் அளித்த நிலக்கொடையைத் தெரிவிக்கிறது.

ஜெயங்கொண்ட சோழமண்டலத்தில் உள்ள இராசராச சதுர்வேதி மங்கலத்தில் எய்தார் இருந்தது. எய்தார் என்பது எசாலத்தின் பண்டைய பெயராகும். இந்த எய்தாரில் மதுராந்தகனாகிய இராசேந்திரனுடைய குரு சர்வசிவ பண்டிதர் இராமீஸ்வரமுடையார் கோயில் எடுப்பிக்க மன்னன் நிலக்கொடை அளித்துள்ளான். நன்னாடு, ஏர்ப்பாக்கம் எனும் இரு ஊர்களும் ஒன்றாக்கப்பட்டு விக்கிரம சோழநல்லூர் எனப் பெயரிடப்பட்டு இறையிலியாக வழங்கப்பட்டதை இந்தச் செப்பேடு  தெரிவிக்கின்றது.
இவற்றையும் காண்க
 எசாலம் ராமநாதீஸ்வரர் கோயில்
 சோழர் செப்பேடுகள் (நூல்)

மேற்கோள்கள்

வெளியிணைப்புகள்
 சோழா்களின் வரலாற்றுப் புதையலான எசாலம் திருத்தலம்!

பகுப்பு:சோழர் செப்பேடுகள்
பகுப்பு:விழுப்புரம் மாவட்டம்